
                  ÅRSBERETNING
                  SESONGEN 2018





Årsmøte mandag 18. mars 2019


Årsberetning for Snøgg Friidrett 2018

Styret har hatt følgende sammensetning:

Leder:			Ole Gunnar Lien
Nestleder:		Sigrun Lie
Kasserer:		Roar Uglem
Sekretær:		Aina Therese Tangen-Moen
Styremedlemmer:	Line Berget Hedegart (Sportslig ansvarlig) 
			Asle Helseth
Ungdomsrepresentant:	Tov Christian Tangen-Moen			
Varamedlem:		Tore Bredesen

Oppmann:		Tore Bredesen
Regnskapsfører:       	(Svein Rønningsland)
Revisor:		Nils Mogstad
Materialforvaltere:     	Roar Uglem og Anders Laukvik
Statistikkansvarlig:	Tore Bredesen
Leder for Notodden-
lekenekomiteen:	Stein Olav Odden
Valgkomiteen:          	Per Karlberg og Gunn Anne Mork 
Hjemmesiden:           	Anders Laukvik

Styrets arbeid
Styret har hatt 11 styremøter i løpet av siste periode. Møtene har i hovedsak vært lagt til klubbhuset på banen. De viktigste sakene har vært: Organisering av treninger, drift og vedlikehold av banen på Sport, planer for bygging av tribune, speakerbu og utbedring av klubbhus, tilrettelegging av forhold for utøverne, planlegging og gjennomføring av stevner, organisasjons- og handlingsplan, økonomi / sponsorer, dugnader, søknader og sosiale tiltak. Oppmann / varamann deltar på styrets møter.

Annen representasjon   
Vetle Berget Hedegart er valgt inn og har representert klubben i Idrettsrådet. Tore Bredesen, Irun Berget Hedegart og Line Berget Hedegart representerte klubben på kretstinget i Skien i mars. Tore og Line har også representert klubben på høstens lagledermøte, Tore er leder i friidrettskretsens Hederskomite, mens Roar Uglem er medlem. Roar Uglem er også revisor i kretsen. Tore Bredesen fører kretsens statistikk, og er medlem av Serieutvalget i Norges Friidrettsforbund.

Ulike utmerkelser   
En av Snøggs medlemmer fikk utdelt diplom fra Telemark Friidrettskrets under kretstinget i mars 2018. Den som hadde gjort seg fortjent til dette var Line Berget Hedegart. 

Banekomiteen
Styret har engasjert en person som ansvarlig for drift og vedlikehold på banen. Denne oppgaven ble i første halvdel av 2018 utført av Vebjørn Bredesen, fram til han dro til Bergen for studier, mens Anders Laukvik og Per Karlberg deler på oppgaven fra sommeren 2018.
 
Aktiv idrett
Gruppa har i sesongen 2018 videreført arbeidet med opprettelse og skolering av en god trenergruppe for de aktive. Vetle Berget Hedegart hadde hovedansvaret fram til sommeren, mens Lars Andreas Arud og Irun Berget Hedegart kom inn som nye trenere etter ferien i henholdsvis gruppe 15 + og 10-14 år. Her bidrar også Anders Laukvik og Per Karlberg, med god hjelp av Aslaug Haave i hopp og Nina Dubowski i kast, mens Tore Bredesen bidrar med opplegg for de eldre mellom- og langdistanseløperne. Line Berget Hedegart er ansvarlig for Friidrettsskolen for de minste, og har her fått med seg Tov Christian Tangen-Moen på trenersiden. Den gledelige utviklingen med mange utøvere på treningene ser ut til å fortsette.

Innendørssesongen:  
I 2018 var Snøgg representert med 4 utøvere i NM innendørs i Bærum. Irun Berget Hedegart på 60 m og 60 m hekk, Marcus Haugan på 60 m, Tor Alfred Bredesen på 800 m og Sondre Mork Kasin i tresteg, samt lengde uten tilløp for menn junior. Tor Alfred ble nr. 10 på 800 m og Sondre nr. 11 i tresteg og 9 i lengde u.t. 

Under UM innendørs i Steinkjer deltok også 4 utøvere fra Snøgg. Irun og Sondre, samt Anne Haave og Torleiv Berget Hedegart. Beste plassering oppnådde Sondre med 5. plass i lengde. For øvrig oppnådde Roar Uglem gull i diskos og sølv i slegge i klasse 50-54 år under NM i vinterkasting for veteraner i Tønsberg. 

For øvrig har flere av klubbens utøvere deltatt på mange små og store stevner innendørs i 2018. Noen av de beste resultatene har Sondre Mork Kasin oppnådd, med 1,47 i høyde u.t., 2,95 i lengde u.t. og 8,90 i tresteg u.t. Resultatene er helt i Norgestoppen i klasse 16 år, og også høyt oppe på seniorstatistikken. Resultatet i tresteg u.t. slettet også den eldste klubb-rekorden i Snøgg, 8,54 satt av Einar Eriksen i 1937. I løp har Tor Alfred det beste resultatet med 2.01,30 på 800 m fra NM, som ga en 20. plass på årsstatistikken i Norge. I tillegg noterte han ny klubbrekord innendørs på 3000 m med 9.40,72 fra Neshallen i begynnelsen av mars.

Videre var det bra deltagelse fra klubben under Tyrvinglekene i Bærumshallen i februar samt KM i Eidangerhallen i januar. Snøggs mange deltagere i KM fikk med seg hele 30 medaljer, hvorav 18 gull, 7 sølv og 5 bronse. Snøgg var også representert med 8 utøvere under krets-kamp for 13-19 år mellom Agder, Buskerud, Vestfold og Telemark i Grimstad i januar. Her ble det blant annet 3. plass på Jesper Lie Karlberg på 60 mhk og Sondre Mork Kasin i lengde.

Vinterens høydepunkt var igjen Bamselekene i Stangehallen, hvor Snøgg deltok med 14 utøvere. I tillegg er mange av foreldrene med på denne årlige turen. Dessverre var seniorklas-sene tatt bort i 2018, noe som førte til litt mindre deltagelse fra Snøgg enn de siste årene. Christian Bredesen løp en flott 600 m og ble nr. 5 av 24 løpere i G 13 med ny pers på 1.49,10. Fredrik Skåre Haugen ble nr. 4 på 600 i G 16 på 1.45,73, og Torleiv Berget Hedegart fikk en 3. plass på 600 m i G 17 på 1.37,18, og ble også nr. 5 på 200 m ned 26,66.

På 60 m tok Markus Aseged Nesholen en flott 6. plass av 41 løpere i G 11 på tiden 9,52, mens han ble nr. 12 på 200 m i G 12 med 31,92. I høyde G 14 ble Jesper Lie Karlberg nr. 6 med 1,40, mens Tov Christian Tangen-Moen fikk en 3. plass i kule i G 16 med 7,77, og en 6. plass på 60 m med 8,51. 

Irun Berget Hedegart i J 18/19 ble nr. 2 på 60 m hekk, nr. 4 på 60 m og nr. 2 på 200 m med fine 28,80. Julie Lie Karlberg ble nr. 7 i kule i J12 med 7,71, og Karoline Skåre Haugen fikk en fin 13. plass av 42 løpere på 60 m i J 11 med ny pers på 9,96.

Utendørssesongen:
Snøgg hadde ingen utøvere kvalifisert til Hovedmesterskapet for senior i 2018, men Kjetil Rønjom Wabakken kvalifiserte seg til Junior-NM på Bislett, hvor han oppnådde to 4. plasser i klasse U23 i diskos og spyd. Han satte i tillegg ny pers i spydkonkurransen med 51,64.
I UM for 15-19 år i Overhalla deltok 2 utøvere fra Snøgg, Vebjørn Hovdejord og Sondre Mork Kasin. Disse kom hjem med 2 medaljer, satte begge nye personlige rekorder. Vebjørn i G 15 løp et fantastisk løp på 2000 m, hvor han tok sølv og perset med 20 sekunder! Tiden 5.41,25 er den 7. beste tiden oppnådd av en norsk 15-åring på distansen gjennom tidene, og er også ny kretsrekord for junior i Telemark. Sondre gjorde også en flott konkurranse i tresteg, hvor det ble bronse i G 16 med ny pers på 12,58 meter. I tillegg ble det 6. plass i lengde. 

Under de Regionale Ungdomslekene på Hamar i september, som samler de beste 13-14 åringene fra 8 fylker på Østlandet, deltok Elise Viktoria Surtevju Lindahl, Sebastian Ottesen Yli, Christian Bredesen og Jesper Lie Karlberg på Telemarks lag. Elise løp en flott 600 m, og satte ny pers med 1.52,68. Christian ble nr. 5 i diskos og nr. 6 i slegge, Sebastian nr. 7 i spyd og Jesper nr. 8 i slegge og nr. 9 i diskos. 

Ellers har klubben som vanlig vært representert i flere av de største stevnene på Østlandet. Tyrvinglekene på Nadderud i juni var i 2018 hovedstevnet for Snøggs utøvere, hvor det deltok 14 utøvere fra klubben. Her ble det 2. plass til Sondre Mork Kasin i tresteg G 16 med fine 12,36 m, 3. plass i tresteg i J 16 til Anne Haave med 10,00 m, 3. plass til Vebjørn Hovdejord på 2000 m i G 15 med 6.05,48 og en 6. plass av 32 løpere på 200 m i G 11 av Markus Aseged Nesholen med 30,11. Også et fint løp av Christian Bredesen på 1500 m i G 13, som perset til 5.26,58. Videre deltok 7 utøvere i ulike aldre i Veidekkelekene på Lillehammer. Markus løp igjen en god 200 m og ble nr. 2 i G 11 på 30,28 i godkjent vind. Videre ble han nr. 3 på 60 m med 9,01, nr. 3 på 600 m på 1.51,76 og nr. 4 i kule med 8,04. Christian i G 13 ble nr. 2 i diskos med 18,16 og nr. 4 i kule med 6,64. Sondre vant lengde i G 16 med 5,48 og løp inn til pers på 100 m i forsøket på fine 12,15 og ble nr. 3 i diskos med 23,23. På 800 m i G 17 ble det 4. plass til Torleiv Berget Hedegart med 2.19,27. Anders Laukvik ble nr. 3 i kule i MS med 9,44 og Tor Alfred Bredesen løp her inn til årsbeste på 400 m med 54,96. 

Sondre Mork Kasin har fortsatt sin flotte fremgang i 2018, med solide forbedringer av tidligere perser i både sprint og hopp. På 100 m kom han helt ned på 12,15, og på 200 m løp han ned på 24-tallet for første gang med 24,99. I hoppøvelsene ble fine 5,78 i lengde og hele 12,58 i tresteg under UM i Overhalla.

Tor Alfred Bredesen satset ikke like hardt i 2018 som de siste sesongene, og oppnådde derfor noe svakere resultater enn tidligere år. En langvarig skade i foten ødela også det meste av høstsesongen. Det ble imidlertid noen gledelige comeback at tidligere løpere i klubben, og først og fremst Kjetil Rønjom Wabakken (22) vartet opp med mange fine løp på 800 m, hvor han endte opp med en årsbeste på 2.00,39 i jakten på 1.59-tallet. Også Lars Andreas Arud (23) dukket opp igjen på banen og løp et par fine løp på 300 m og 400 m på tampen av sesongen. På et av høststevnene i oktober ble det også oppnådd en sterk tid på 5000 m av orienteringsløperen Simen Västlund, som løp på 15.52,2 i en gjesteopptreden for Snøgg.

Snøggs yngre utøvere satset sterkt på de 6 ulike stevnene i Telemarkskarusellen for 11-16 år i 2018. Etter avslutningsstevnet under KM på Kjølnes i slutten av september forsvarte Snøgg 2. plassen i klubbkampen fra 2017, fremdeles langt bak de suverene vinnerne fra Rjukan men samtidig langt foran Urædd, Eidanger, Herkules og Kragerø på plassene bak. Denne sesongen arrangerte Snøgg stevne nr. 3 i karusellen, på Notodden Stadion 6. juni 2018. Individuelt ble det 3. plass til Markus Aseged Nesholen (11), 4. plass til Sondre Mork Kasin (16), 8. plass til Christian Bredesen, 9. plass til Knut-Olai Helgesen (12) og 10. plass til Jesper Lie Karlberg (14) i gutteklassen. I jenteklassen ble Karoline Skåre Haugen (11) nr. 8, Julie Lie Karlberg (12) nr. 16 og Anne Haave (16) nr. 18 og var blant de 20 beste sammenlagt i karusellen.

Det er satt mange nye klubbrekorder utendørs også i 2018. For menn er det satt ny rekord på halvmaraton av Kjetil Brårud, mens Vebjørn Hovdejord (15) har satt nye juniorrekorder på 2000 m og 3000 m. Som i 2017 satte han også nye bestenoteringer i Telemark i klasse 15 år på 1500 m, 2000 m og 3000 m. Flest rekorder i 2018 ble satt av Markus Aseged Nesholen i klasse 11 år, totalt 7, og i tillegg har han satt nye bestenoteringer i Telemark i klasse 11 år på 200 m, 300 m og 400 m. Resultatet til Sondre i tresteg u.t. er også ny kretsrekord i klasse 16 år. For gutter og jenter ble det satt totalt 24 nye rekorder i 2018 av 10 utøvere.

For øvrig vises det til statistikkdelen av årsberetningen, hvor fullstendig oversikt over resultater og plasseringer i mesterskap, nye klubbrekorder og plasseringer/årsbesteresultater for de enkelte utøvere på landsstatistikken fremgår. Det vises også til Snøgg Friidretts hjemmeside, hvor bl.a. resultater fra stevner hvor Snøggs utøvere har deltatt ligger.

Serieresultater:
· Herrelaget ble i 2018 nr. 11 i 3. divisjon i landsserien med 11.745 p. på 20 øvelser, som er en forbedring på drøye 600 p. og frem 8 plasser fra året før. Laget bestod av 8 utøvere, med et aldersspenn fra 15-52 år. Største poengscorer var Sondre Mork Kasin med 3.043 p. på sine 5 øvelser. 2. laget hadde også en sterk fremgang fra 100. plass til 62. plass i landsserien i 2018, og en forbedring av poengsummen med ca. 1.300 p., til 7.825 p. på 20 øvelser. Laget bestod av 12 utøvere. Også denne sesongen klarte vi å fylle opp et 3. lag med 20 resultater. Laget, som bestod av 8 utøvere, oppnådde 3.615 poeng, som var en forbedring med over 1.000 p. fra 2017. Snøggs 1. lag ble igjen nr. 2 i kretsserien for Telemark, ca. 1.800 poeng bak Herkules som vant.
· Damelaget hadde en meget sterk fremgang i 2018, og forbedret seg fra en 104. plass i 2017 til en 34. plass i 3.divisjon i landsserien med 9.675 p. på 20 øvelser, som var en fremgang fra 2017 med ca. 3.500 p. Laget bestod av 9 utøvere, og største poengscorer var Anne Haave med 2.630 poeng på 5 øvelser, tett fulgt av Irun Berget Hedegart med 2.567 poeng på sine 5 øvelser. Vi stilte også med et 2. lag for kvinner, som bestod av 5 utøvere som oppnådde 1.523 poeng på til sammen 11 øvelser.
· I Teleserien for gutter og jenter ble det også en poengmessig fremgang for guttene i 2018 med ca. 1.200 poeng fra 2017 for 1. laget, som fikk fine 18.760 poeng på 20 øvelser, mens 2. laget forbedret seg med ca. 500 p. fra året før til 15.238 poeng. Også 3. laget forbedret seg med ca. 500 poeng i 2018, til 13.087 poeng. I tillegg hadde vi med et 4. lag som oppnådde 7.703 p. på 16 øvelser. 1. laget ble nr. 2 i Teleserien, bak Herkules som vant. 
Jentenes 1. lag oppnådde 16.391 p. på 20 øvelser, ca. 200 p. mindre enn i 2017, mens 2. laget oppnådde fine 13.744 p., som var en fremgang på ca. 1.750 poeng fra 2017. Også for jenter ble det stilt et 3. lag, som oppnådde 3.853 poeng på 9. øvelser. 1. laget ble nr. 6 i Teleserien, som også for jenter ble vunnet av Herkules.

Egne stevner:
I 2018 arrangerte vi 4 stevner innendørs, 2 på forsesongen 24.2. og 13.4., mens vi på slutten av året arrangerte 2 stevner i idrettshallen 24.11. og 29.12., med god deltagelse. Vi hadde i likhet med 2017 et lørdagsstevne i romjula som avslutning på sesongen. Utendørs ble det arrangert 6 stevner fra juni til oktober. Ett stevne i Telemarkskarusellen 6. juni, med god deltakelse og med god hjelp av Rjukan IL som stod for elektronisk tidtaking, og 5 serie-/ treningsstevner 9.6., 26.7., 19.8., 6.10. og 27.10., til dels under meget gode forhold. Det siste treningsstevnet i oktober ble arrangert sammen med en innendørs treningssamling og omfattet også hopp uten tilløp inne i hallen. I 2018 ble det igjen oppnådd mange sterke resultater og bestenoteringer i Telemark på banen, også denne sesongen av våre egne utøvere.

Annen aktivitet
Klubben har heller ikke i 2018 arrangert idrettsmerkeprøver for trimmere/utøvere over 16 år, da det i flere år vært få som har ønsket å benytte seg av dette tilbudet. Imidlertid er styrkerom-met i idrettshallen fortsatt en viktig del av treningen, og brukes også av foreldre og trimmere.
Vi stilte imidlertid med 5 lag og totalt 45 løpere på Tinfosløpet, hvor det trekkes ut gavekort som sponsorpremier. Vi hadde 3 lag på kort og 2 lag på lang løype, og var så heldige å bli trukket ut til 2 pengepremier á kr. 5.000,-.

Notoddenlekene:
De 31. Notodden-lekene ble arrangert 20. oktober, ledet av Stein Olav Odden med støtte fra styret i Snøgg Friidrett, Nils Mogstad, Tone Juul Frømyhr og Heidi Haugan med flere, som hjalp til i sekretariatet og under stevnet. Lions klubb Notodden bidro som vanlig med støtte og arrangørhjelp. Banketten på kvelden ble igjen holdt i Bok- og Blueshuset, med god hjelp til servering av damene frå Lions Telerosa og Snøgg Friidrett.  

Speaker Jens Marius Hammer styrte som vanlig arrangementet i hallen, hvor ca. 100 utøvere deltok på øvelsene, og senere på kvelden hygget ca. 150 ledere, deltagere og arrangører seg på banketten.

Kurs:
2 av gruppas medlemmer, Lars Andreas Arud og Tov Christian Tangen-Moen, har i desember 2018 startet på Trenerkurs 1 i friidrett. I tillegg har totalt 16 medlemmer gjennomført og bestått kretsdommerkurs sommeren 2018. 

Dugnad:
Heller ikke i 2018 var vi med på den årlige dugnaden under Bluesen, slik som tidligere. Vi hadde imidlertid flere interne dugnader, blant annet på banen og i forbindelse med klubbhuset, samt opprydding og vasking av treningsrommet i Idrettshallen. Klubben arrangerte også som-meridrettsskole i ferien, som ga en del inntekter. Blant annet fikk vi kr. 30.000,- fra Hjartdalsbanken til dette formålet. Ansvaret for kiosken under Notoddenlekene ga også ca. kr. 15.000,- i inntekter, og innsatsen under Tinfosløpet medførte en inntekt på kr. 10.000,-.

Utmeldinger/innmeldinger
Vi har ikke hatt utmeldinger fra gruppa i 2018. Blant de eldre ungdommene er det flere som ikke satser like mye som tidligere, men til gjengjeld får vi stadig nye medlemmer, både jenter og gutter i alderen 8-15 år.

Medlemstall
Klubben hadde 111 betalende medlemmer pr. 31. desember 2018. Dette er en økning på 9 registrerte medlemmer fra 2018.

Økonomi
Klubbens økonomi er fortsatt god, selv om det i 2018 ikke ble noen dugnad i forbindelse med Bluescampen. Det har vært vanskelig å skaffe andre inntekter og sponsorer de siste årene, men det har blitt inngått en avtale med Rallarkraft, samt jobbet med å utarbeide avtaler for arenareklame og profilering på klubbtøy, som forhåpentligvis kan gi oss noen inntekter. Foreløpig er det inngått avtaler med Tuvensenteret og Isola. Det er i tillegg gitt tilsagn fra kommunen om tilskudd på kr. 150.000,- til utbedring av taket på klubbhuset, samt tilsagn om kr. 200.000,- fra DNB til bygging av tribune / mur mot Idrettsveien. 

Driftsinntektene i 2018 har vært på kr. 502.747,- og driftsutgiftene utgjorde kr. 476.093,-. Inkludert renteinntekter på kr. 2.894,- ble driftsresultatet i 2018 et overskudd på kr. 29.548,-. Sum egenkapital pr. 31.12.2018 er på kr. 1.356.609,-. Dette gir en økning av egenkapitalen fra 2017 på kr. 311.998,-, som omfatter overskudd for regnskapsåret 2018 på kr. 29.548,- pluss utbetalte tilskudd til ulike prosjekter tilknyttet banen på til sammen kr. 280.000,- og leverandørgjeld på kr. 2.450,-.

PR
Vi får fortsatt mye omtale i Telen og også i fylkesavisene. Vi takker Telen v/Trond Kaasa for omtaler og reportasjer.

Rekruttering
Friidrettsskolen er fremdeles det eneste rekrutteringstiltaket vi har. Her er det mange unger innom i løpet av sesongen, men stort sett er det 15-20 stykker på plass hver treningskveld. Dette er flere deltagere enn vi har hatt de siste årene. 

Styret takker for nok et godt friidrettsår!



Ole Gunnar Lien		Sigrun Lie 			Roar Uglem



Aina Therese Tangen-Moen	Line Berget Hedegart		Asle Helseth       	



Tov Christian Tangen-Moen	Tore Bredesen		

